Um tíu þúsund manns tóku þátt í mótmælum gegn heilsupössum í miðborg Rómar í gær. Átök urðu á milli mótmælenda og lögreglu, og beitti lögreglan öflugum vatnsbyssum og táragasi.
Mótmælin voru skipulögð af öfgasamtökum hægri manna að sögn AFP fréttastofunnar. Skipuleggjendur fengu leyfi fyrir mótmælunum, en nokkur hundruð úr hópnum slitu sig frá samkomustaðnum og reyndu að þramma að þinghúsinu. Nokkrir voru handteknir í látunum.
Yfirvöld á Ítalíu vilja að vinnustaðir í landinu taki upp heilsupassakerfi til þess að hefta útbreiðslu COVID-19 í landinu. Starfsmenn verða þá að sýna fram á að þeir séu bólusettir, hafi jafnað sig af sjúkdómnum eða hafi nýverið fengið neikvætt úr sýnatöku til þess að geta mætt til starfa. Slíkt kerfi er þegar við lýði í heilbrigðisgeiranum á Ítalíu. Þá þarf fólk að sýna þess háttar passa til að komast inn á söfn, íþróttaviðburði og veitingastaði. Kerfið var sett á laggirnar í ágúst, og tilkynnti Mario Draghi, forsætisráðherra Ítalíu, fyrir þremur vikum að það verði við lýði allt fram til 15. október.
Ítalir fundu harkalega fyrir faraldrinum, þá sérstaklega í fyrra. Yfir 130 þúsund eru látnir af völdum COVID-19 í landinu. Nærri 80 prósent 12 ára og eldri Ítala eru full-bólusettir samkvæmt opinberum gögnum.